Stormy Daniels a încheiat a doua zi de mărturii în fața unui tribunal din New York, în procesul în care Donald Trump e acuzat că a încercat să ascundă o plată de 130.000 de dolari către fosta vedetă porno, cu scopul de o face să păstreze tăcerea în legătură cu presupusa lor relație sexuală.
Vedeta de filme pentru adulți este un martor cheie în procesul care se învârte în jurul unei plăți de 130.000 de dolari care i-a fost făcută înainte de alegerile din 2016, potrivit BBC News.
Stormy Daniels și echipa de avocați a lui Trump au avut o serie de schimburi de replici tensionate cu privire la motivațiile ei de a vorbi public referitor la faptele de care este acuzat fostul președinte.
În fața instanței, Daniels a descris momentul în care ar fi făcut sex cu Trump la un turneu de golf în 2006, lucru despre care fostul președinte neagă că s-ar fi întâmplat vreodată.
Avocata lui Trump, Susan Necheles i-a arătat fostei vedete de filme pentru adulți răspunsul acesteia la un tweet de amenințare, în care a numit-o pe persoana care postase mesajul „proastă” și i-a spus că va dansa pe străzi dacă Donald Trump va fi băgat la închisoare.
„Poți fi răutăcioasă, nu-i așa?”, a întreabat-o avocata pe Daniels, potrivit BBC.
„Da”, a răspuns aceasta.
„Mulțumesc, doamnă Daniels, vă puteți retrage”, a încheiat avocata.
Donald Trump nu s-a uitat în direcția ei în timp ce aceasta pleca.
Joi s-au încheiat cele două zile în care Stormy Daniels a depus mărturie în procesul lui Trump.
Cu o zi în urmă, nici fosta vedetă de filme pentru adulți nu s-a uitat la fostul președinte în cea mai mare parte a mărturiei, cu excepția momentului în care a remarcat costumul albastru închis al acestuia, după ce i s-a cerut să îl indice cu degetul, potrivit bbc.com.
Ea și-a petrecut o mare parte din timpul la bară povestind întâlnirea sexuală pe care susține că a avut-o cu acuzatul - un act care a declanșat acuzațiile aflate în centrul cazului - și respingând întrebările tăioase ale avocaților lui Trump.
Pe durata mărturiei sale, Trump a înjurat și clătinat din cap. Acest lucru a provocat un avertisment din partea judecătorului, potrivit transcrierilor din instanță publicate la sfârșitul zilei.
Fostul președinte se confruntă cu 34 de capete de acuzare pentru falsificare de registre de afaceri. Acuzațiile provin dintr-o presupusă încercare de a ascunde o plată de 130.000 de dolari către Daniels, menită să o facă să tacă în legătură cu presupusa întâlnire.
Trump a pledat nevinovat și neagă orice relație sexuală cu ea, deși a recunoscut că fostul său avocat, Michael Cohen, i-a plătit o sumă de bani pentru a păstra tăcerea cu privire la afirmațiile sale.